獻襄陽于大夫
作者：孟郊
朝代：唐

paragraphs: 襄陽青山郭，漢江白銅堤。
謝公領茲郡，山水無塵泥。
鐵馬萬霜雪，絳旗千虹霓。
風漪參差泛，石板重疊躋。
舊淚不復墮，新歡居然齊。
還畊竟原野，歸老相扶攜。
物色增曖曖，寒芳更萋萋。
淵清有遐略，高躅無近蹊。
即此富蒼翠，自然引翔棲。
曩遊常抱憶，夙好今尚暌。
願言從逸轡，暇日凌清溪。